Initiativ fra Kongeriget Belgien med henblik på vedtagelse af Rådets afgørelse om sikkerhed i forbindelse med fodboldkampe med international dimension

(2001/C 258/06)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30, stk. 1, litra a) og b), og artikel 34, stk. 2, litra c),

under henvisning til initiativ fra Kongeriget Belgien,

under henvisning til udtalelse fra Europa-Parlamentet, og

ud fra følgende betragtninger:

(1) Fodboldbegivenheder er præget af en udstrakt internationalisering som følge af forskellige internationale og europæiske konkurrencer og som følge af tilhængernes høje rejseaktivitet. Denne internationalisering gør det nødvendigt at varetage sikkerheden omkring fodboldkampe på et højere plan end på nationalt plan.

(2) Fodboldbegivenheder bør ikke kun betragtes som en mulig kilde til problemer i form af forstyrrelse af den offentlige orden, ro og sikkerhed, men bør også betragtes som et arrangement, der skal styres effektivt uanset den mulige risiko.

(3) Med henblik på effektiv styring af fodboldarrangementet og navnlig med henblik på forebyggelse og bekæmpelse af fodboldrelateret vold er informationsudveksling af afgørende betydning for, at politiet og myndighederne kan forberede sig på en tilfredsstillende måde og reagere hensigtsmæssigt.

(4) Til udveksling af informationer i forbindelse med et fodboldarrangement og under hensyntagen til det nødvendige internationale politisamarbejde i forbindelse med fodboldkampe med international dimension er oprettelse af et fast nationalt politifodboldinformationscenter i hver medlemsstat af afgørende betydning -

TRUFFET FØLGENDE AFGØRELSE:

Artikel 1

Oprettelse af et nationalt fodboldinformationscenter

1. Hver medlemsstat sørger for at oprette eller udpege et nationalt politifodboldinformationscenter med henblik på gennemførelsen af denne afgørelse.

2. Oplysninger om det udpegede nationale fodboldinformationscenter samt senere ændringer af sådanne oplysninger sendes til Generalsekretariatet for Rådet, som lader oplysningerne offentliggøre i EF-Tidende.

3. Det nationale fodboldinformationscenter udgør det eneste, direkte og centrale kontaktpunkt for udveksling af relevante oplysninger og for etablering af et internationalt politisamarbejde i forbindelse med fodboldkampe med international dimension.

4. De nationale fodboldinformationscentre arbejder i international sammenhæng på lige fod.

Artikel 2

Det nationale fodboldinformationscenters bemanding og materiel

Hver medlemsstat træffer alle de foranstaltninger, der er nødvendige for, at dets nationale fodboldinformationscenter udstyres med det materiel, der er nødvendigt for at kunne udføre de opgaver, som de pålægger i henhold til denne afgørelse, på en effektiv og hurtig måde. Bemandingen af det nationale fodboldinformationscenter garanterer den nødvendige politimæssige ekspertise med hensyn til problematikken vedrørende fodboldarrangementer.

Artikel 3

Det nationale fodboldinformationscenters opgaver

1. Det nationale fodboldinformationscenter er ansvarligt for samordning af den politimæssige informationsudveksling i forbindelse med fodboldkampe med international dimension. Denne informationsudveksling kan ligeledes finde sted med andre retshåndhævende myndigheder, der bidrager til sikkerheden og den offentlige orden.

2. Det nationale fodboldinformationscenter er, i overensstemmelse med den relevante nationale og internationale lovgivning på området, ansvarligt for behandlingen af personoplysningerne vedrørende tilhængere, der udgør en risiko.

3. Det nationale fodboldinformationscenter koordinerer og/eller organiserer etableringen af det internationale politisamarbejde i forbindelse med fodboldkampe med international dimension.

4. Det nationale fodboldinformationscenter støtter de kompetente nationale myndigheder.

5. For så vidt angår fodboldkampe med international dimension råder det nationale fodboldinformationscenter til brug for andre landes nationale fodboldinformationscentre løbende over en risikoanalyse med hensyn til landets egne klubber og med hensyn til dets landshold.

Artikel 4

Politimæssige oplysninger mellem de nationale fodboldinformationscentre

1. De nationale fodboldinformationscentre sørger for den gensidige udveksling af generelle oplysninger og på de betingelser, der er fastsat i stk. 3, personoplysninger, i tiden før, under og efter fodboldarrangementet.

2. De generelle oplysninger som udveksles i forbindelse med en fodboldkamp med international dimension omfatter strategisk, operationel og taktisk information. Herved forstås følgende:

- strategisk information: oplysninger, der beskriver begivenheden i alle dens dimensioner under særlig hensyntagen til de sikkerhedsrisici, som begivenheden indebærer

- operationel information: oplysninger, der gør det muligt at danne sig et korrekt billede af hændelserne under begivenheden

- taktisk information: oplysninger, der gør det muligt for de ansvarlige for det operationelle arbejde at handle hensigtsmæssigt inden for rammerne af ordenshåndhævelsen og sikkerheden i forbindelse med begivenheden.

3. Udvekslingen af personoplysninger sker i overensstemmelse med den relevante nationale og internationale lovgivning og sigter på at forberede og træffe passende foranstaltninger til opretholdelse af den offentlige orden i forbindelse med et fodboldarrangement og kan især vedrøre oplysninger om enkeltpersoner, som udgør eller kan udgøre en fare for den offentlige orden, ro eller sikkerhed.

Artikel 5

Kommunikationsprocedure mellem de nationale fodboldinformationscentre

1. Koordineringen af behandlingen af oplysninger vedrørende fodboldkampe med international dimension foregår via det nationale fodboldinformationscenter. Efter bearbejdning anvendes oplysningerne af det nationale fodboldinformationscenter selv eller videresendes til de berørte myndigheder og politiet. Kontakten mellem politiet i de forskellige lande, der deltager i fodboldarrangementet, koordineres og organiseres om nødvendigt af det nationale fodboldinformationscenter.

2. Det nationale fodboldinformationscenter i den medlemsstat, der organiserer fodboldarrangementet, står under hele mesterskabet og/eller kampen i forbindelse med det nationale politi i det (de) deltagende land(e), i relevante tilfælde via den forbindelsesofficer, som det pågældende land har udpeget og stillet til rådighed. Der kan rettes henvendelse til denne forbindelsesofficer på områderne offentlig orden, fodboldrelateret vold, almindelig kriminalitet og terrorisme.

3. De nationale fodboldinformationscentre kommunikerer på en sådan måde, at oplysningernes fortrolige karakter er sikret. De udvekslede oplysninger arkiveres og kan senere konsulteres af andre berørte nationale informationscentre, såfremt det nationale fodboldinformationscenter, der afgav disse oplysninger, er indforstået hermed.

Artikel 6

Sprogbrug

Kommunikationen mellem de forskellige nationale fodboldinformationscentre finder sted på centrenes respektive sprog med en kopi på de berørte parters fælles arbejdssprog, medmindre der er truffet andre aftaler herom mellem de berørte parter.

Artikel 7

Ikrafttræden

Denne afgørelse har virkning fra den ...

Udfærdiget i ...

På Rådets vegne

...

Formand